Bonifacius etc:a dilecto filio preposito ecclesie Aboensis salutem etc:a. Dignum arbitramur etc:a. Dudum siquidem omnes parrochiales ecclesias ceteraque beneficia ecclesiastica cum cura et sine cura quorumcunque per assecucionem pacificam dignitatum, personatuum uel officiorum aut beneficiorum aliorum ecclesiasticorum quorumlibet per nos seu auctoritate litterarum nostrarum tunc collatorum et inantea conferendorum eisdem tunc uacancia et inantea uacatura collacioni et disposicioni nostre reseruantes decreuimus extunc irritum et inane, si secus super hijs a quoquam quauis auctoritate scienter uel ignoranter contingeret attemptari. Postmodum uero dilecto filio magistro Johanni de Dulmen, scolastico ecclesie Lubicensis, capellano nostro, de scolastria dicte ecclesie tunc certo modo uacante et antea disposicioni apostolice reseruata per nostras litteras duximus prouidendum, uolentes inter cetera, quod idem Johannes, quam primum dictarum litterarum uigore possessionem ipsius scolastrie foret pacifice assecutus, parrochialem ecclesiam in Kimittum Aboensis diocesis, quam tunc temporis obtinebat et quam extunc uacare decreuimus, omnino dimittere teneretur, prout in eisdem litteris plenius continetur. Cum itaque postmodum prefata parrochialis ecclesia ex eo uacauerit et uacet ad precens, quod prefatus Johannes, qui eciam causarum apostolici palacij auditor est, dictam scolastriam uigore dictarum litterarum extitit pacifice assecutus, nullusque preter nos hac uice de dicta parrochiali ecclesia disponere potuerit neque possit, reseruacione et decreto obsistentibus supradictis, nos volentes dilectum filium Laurencium Hommelkorn, presbiterum dicte diocesis, apud nos de uite ac morum honestate alijsque probitatis et uirtutum meritis multipliciter commendatum, horum intuitu fauore prosequi gracioso, discrecioni tue per apostolica scripta mandamus, quatenus, si per diligentem examinacionem dictum Laurencium bene legere, bene construere et bene cantare ac congrue loqui latinis uerbis et alias ydoneum ad obtinendum dictam parrochialem ecclesiam esse reppereris, uel eciam si idem laurencius non bene cantaret, dummodo in tuis manibus iuret ad sancta Dei euangelia, quod infra annum a tempore examinacionis huiusmodi computandum bene cantare addiscat, super quibus tuam conscienciam oneramus, prefatam parrochialem ecclesiam, cuius fructus, redditus et prouentus viginti marcharum argenti puri secundum communem extimacionem valorem annuum, ut ipse Laurencius asserit, non excedunt, sic vacantem cum omnibus iuribus et pertinencijs suis eidem Laurencio auctoritate nostra conferre et assignare procures, inducens per te uel alium seu alios eundem Laurencium uel procuratorem suum eius nomine in corporalem possessionem parrochialis ecclesie iuriumque et pertinenciarum predictorum et defendens inductum, amoto exinde quolibet detentore, ac faciens sibi de huiusmodi parrochialis ecclesie fructibus, redditibus, prouentibus, iuribus et obuencionibus vniuersis integre responderi … Datum Rome apud sanctum Petrum decimo kalendas maij anno secundo. N. xxij de Benevento.